Vruntlyke grote und wes ik gudes vormach tho juwer beheglicheit alletiit tovoren. Ersamen leven vrundes. Wete[t], dat ik juwen breff, gescreven tho Reval acthe daghe na des hilgen lichames daghe, gøtliken untfangen und wol vornomen hebbe, darinne juwe lefve scrift vor den kopman, dat juwe erwerdicheit noch de stede den kopman ofver see nicht vorboden hebben de Ny tho søkende, syndergen juwe ersamheit vorkyndiget heft in juwer stat dat bot des erwerdigen heren des mesters in Lifland etc.*, und hir vele schepe vorby in de Ny mit roggen van ofver see gesegelt sin in dessen vorjare und des brotkornes hir tho lande der menheit wol also grot behoff is also in Ryslande wesen mach, hirwmme hebben mine denere 2 schepe mit roggen heringesant, welke schepe, lyde und gwt ik umme juwer erwerdicheit lefve wellen vry und quit gelaten hebbe, also dat see eren roggen tho eren besten vorkopen mogen und vry van hir tho seglende, welke tiit en des behoff is. Item, lefven vrundes, also umme de vitalie, de van dessen jare den schaden gedan hebben mynes gnedigen heren des koningges wndersaten, dem kopmanne und ok den Ryssen etc., des sy ik berichttet, dat see den Vleminggen thobehøren und hebben ere thobeholt tho Raseborgh, wentte de Vlemingghe dar alle vere sint, also my is gesecht. Hirumme, leven vrundes, wat jw hirby høget tho donde, dar mogy uppe denkken etc.; wes me darby børet tho donde, des en wil ik nicht laten etc. Vordermer kan jw her Johan Dysenborch yterliker alle sake myntliken berichtten, wenne ik jw thoscriwe. Hirvan begere ik ein vruntlik antwart van juwer erwerdicheit gescreven mit den ersten. Gode almechtighe siit befolen tho ewigen tiden. Gescreven tho Wyborgh, wnder mynen ingesegel, am jare 1437, des vridages negest vor Henrici episcopi. By my Karl Kerstensson, hovetman tho Wiborgh. Adress: Den ersamen vorsichttigen wisen luden, borgermesteren und ratmannen tho Reval, kome desse breff mit erwerdicheit etc.